O‘zbekiston Respublikasi Davlat budjetining 2008-yil birinchi yarim yilligi yakunlari bo‘yicha ijrosi to‘g‘risida

O‘zbekiston Respublikasi Vazirlar Mahkamasi tomonidan taqdim etilgan O‘zbekiston Respublikasi Davlat budjetining 2008-yil birinchi yarim yilligi yakunlari bo‘yicha ijrosi to‘g‘risidagi hisobotni ko‘rib chiqib, O‘zbekiston Respublikasi Oliy Majlisining Qonunchilik palatasi qaror qiladi:
 1. O‘zbekiston Respublikasi Davlat budjetining 2008-yil birinchi yarim yilligi yakunlari bo‘yicha ijrosi to‘g‘risidagi hisobot tasdiqlansin.
 Ta’kidlab o‘tilsinki, 2008-yil birinchi yarim yilligi yakunlari bo‘yicha Davlat budjeti daromadlari uning xarajatlaridan 257,6 mlrd so‘m miqdorda ortiq bo‘ldi yoki Davlat budjeti yalpi ichki mahsulotga nisbatan 1,9 foiz miqdorda profitsit bilan ijro etildi.
 2. O‘zbekiston Respublikasi Vazirlar Mahkamasi bozor islohotlari va iqtisodiyotni erkinlashtirish jarayonlari yanada chuqurlashtirilishini, soliq tushumlari mexanizmi takomillashtirilishini, qat’iy pul-kredit siyosati o‘tkazilishini, shuningdek budjet xarajatlarining samaradorligi va maqbulligi oshirilishini, ish haqi, stipendiyalar, nafaqalar hamda aholiga boshqa ijtimoiy to‘lovlar to‘lash uchun budjet xarajatlari to‘liq va o‘z vaqtida moliyalashtirilishini, “Yoshlar yili” Davlat dasturini ro‘yobga chiqarish yuzasidan tadbirlar o‘tkazilishini ta’minlasin.
 3. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklarining e’tibori budjet daromadlari ko‘rsatkichlarining so‘zsiz bajarilishi zarurligiga, Davlat budjetining g‘azna ijrosi ta’minlanishiga, mintaqalarning soliq bazasini va moliyaviy salohiyatini kengaytirish yuzasidan amaliy choralar ko‘rilishi hamda shu asosda mahalliy budjetlarning xarajatlari moliyalashtirilishiga qaratilsin.
 4. Ushbu qaror qabul qilingan kundan e’tiboran kuchga kiradi.